รัฐบาลไทย-ข่าวทำเนียบรัฐบาล-มท.1 ประชุมติดตามขับเคลื่อนงานมหาดไทยส่วนกลาง 76 จังหวัด และ กทม. พร้อมเน้นย้ำใช้ทุกกลไกการสื่อสารเสริมสร้างการรับรู้ข้อมูลที่ถูกต้อง กระชับ เข้าใจง่าย ให้กับพี่น้องประชาชน
วันพฤหัสบดีที่ 3 พฤศจิกายน 2565
มท.1 ประชุมติดตามขับเคลื่อนงานมหาดไทยส่วนกลาง 76 จังหวัด และ กทม. พร้อมเน้นย้ําใช้ทุกกลไกการสื่อสารเสริมสร้างการรับรู้ข้อมูลที่ถูกต้อง กระชับ เข้าใจง่าย ให้กับพี่น้องประชาชน
มท.1 ประชุมติดตามขับเคลื่อนงานมหาดไทยส่วนกลาง 76 จังหวัด และ กทม. พร้อมขอบคุณผู้ว่าราชการจังหวัด รักษาการผู้ว่าฯ ข้าราชการ และทุกภาคส่วนที่ช่วยกันดูแลบําบัดทุกข์ บํารุงสุขประชาชน พร้อมเน้นย้ําใช้ทุกกลไกการสื่อสารเสริมสร้างการรับรู้ข้อมูลที่ถูกต้อง
มท.1 ประชุมติดตามขับเคลื่อนงานมหาดไทยส่วนกลาง 76 จังหวัด และ กทม. พร้อมขอบคุณผู้ว่าราชการจังหวัด รักษาการผู้ว่าฯ ข้าราชการ และทุกภาคส่วนที่ช่วยกันดูแลบําบัดทุกข์ บํารุงสุขประชาชน พร้อมเน้นย้ําใช้ทุกกลไกการสื่อสารเสริมสร้างการรับรู้ข้อมูลที่ถูกต้อง กระชับ เข้าใจง่าย ให้กับพี่น้องประชาชนทุกพื้นที่อย่างต่อเนื่อง
เมื่อวันที่ 2 พ.ย. 65 เวลา 15.00 น. ที่ห้องประชุมราชสีห์ ศาลาว่าการกระทรวงมหาดไทย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานการประชุมขับเคลื่อนและติดตามนโยบายรัฐบาลและภารกิจสําคัญของกระทรวงมหาดไทย โดยมี นายอนุชา โมกขะเวส ที่ปรึกษารัฐมนตรีว่าการกระทรวงมหาดไทย คณะทํางานรัฐมนตรีว่าการกระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย แพทย์หญิงวันทนีย์ วัฒนะ รองปลัดกรุงเทพมหานคร นายพรพจน์ เพ็ญพาส นายสมคิด จันทมฤก รองปลัดกระทรวงมหาดไทย นางสาวปาณี นาคะนาท รกน.หัวหน้าผู้ตรวจราชการกระทรวงมหาดไทย นางนิศากร วิศิษฏ์สรอรรถ ที่ปรึกษาด้านการบริหารงานจังหวัดแบบบูรณาการ นายแมนรัตน์ รัตนสุคนธ์ อธิบดีกรมการปกครอง นายชยาวุธ จันทร อธิบดีกรมที่ดิน นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย นายอรรษิษฐ์ สัมพันธรัตน์ อธิบดีกรมการพัฒนาชุมชน นายพงศ์รัตน์ ภิรมย์รัตน์ อธิบดีกรมโยธาธิการและผังเมือง นายขจร ศรีชวโนทัย อธิบดีกรมส่งเสริมการปกครองท้องถิ่น หัวหน้าหน่วยงานรัฐวิสาหกิจ นายบรรจบ จันทรัตน์ นางสาวปาณิสรา กาญจนะจิตรา ผู้ช่วยปลัดกระทรวงมหาดไทย นายทรงกลด สว่างวงศ์ รองผู้ว่าราชการจังหวัดเพชรบูรณ์ช่วยราชการ สป.มท. และหน่วยงานที่เกี่ยวข้อง ร่วมประชุม โดยเป็นการประชุมผ่านระบบวีดิทัศน์ทางไกลร่วมกับผู้ว่าราชการจังหวัด ทุกจังหวัด และหัวหน้าส่วนราชการสังกัด มท. ประจําจังหวัด และส่วนกลางประจําภูมิภาค และนายอําเภอ ร่วมประชุม
พลเอก อนุพงษ์ฯ กล่าวว่า วันนี้เป็นการประชุมเพื่อติดตามขับเคลื่อนงานของกรม รัฐวิสาหกิจ และท่านผู้ว่าราชการจังหวัดทุกจังหวัดในการขับเคลื่อนงานตามนโยบายของรัฐบาลและภารกิจสําคัญของกระทรวงมหาดไทยระดับพื้นที่ โดยกลไกมหาดไทยทุกระดับได้ขับเคลื่อนการทํางานอย่างจริงจังและต่อเนื่อง บางพื้นที่สามารถขับเคลื่อนเป็นตัวอย่าง และบางพื้นที่พบอุปสรรคการทํางาน โดยเน้นย้ําแนวทางการทํางานที่สําคัญ ได้แก่ 1) การป้องกันและแก้ไขปัญหายาเสพติด ผู้ว่าราชการจังหวัดต้องเป็นแม่ทัพในการแก้อย่างจริงจัง ทั้งด้านอุปทาน (Supply Side) ของยาเสพติด พบว่าผู้กระทําความผิดมีรูปแบบช่องทางการจําหน่ายและขนส่งที่ซับซ้อน เพื่อให้การค้นหามีความสลับซับซ้อนขึ้น ทั้งการจําหน่ายผ่านโซเชียลมีเดีย และการลักลอบขนส่งผ่านผู้ให้บริการทั้งของรัฐและเอกชน จึงต้องบูรณาการทั้งเรื่องการข่าวและการปราบปราม Supply Side ร่วมกับหน่วยงานในพื้นที่ทุกกลไกตามโครงสร้างการบังคับบัญชาตามกฎหมายที่เกี่ยวข้องอย่างเข้มงวด ด้วยการเอาใจใส่ ไม่ปล่อยปะละเลย ทําให้ชัด เพราะเรามีอํานาจหน้าที่ มีหน่วยงานรับผิดชอบ และในด้านอุปสงค์ (Demand Side) ของยาเสพติด ต้องบูรณาการกับสถาบันการศึกษาในพื้นที่ ทั้งโรงเรียนสังกัด อปท. โรงเรียนสังกัด สพฐ. และสังกัดอื่น ๆ เพื่อป้องกันไม่ให้มีคนเสพหน้าใหม่ และป้องกันอันตรายในสังคมจากผู้ป่วยจิตเวชที่มีความเสี่ยงสูงต่อการก่อความรุนแรง (Serious Mental Illness with High Risk to Violence: SMI-V)” เพราะคนกลุ่มนี้เป็นอันตรายอย่างร้ายแรงกับคนในครอบครัวและสังคม 2) การดําเนินการตามอํานาจหน้าที่เกี่ยวกับกฎหมายว่าด้วยอาวุธปืน ให้กรมการปกครองใช้กลไกควบคุมการพิจารณาออกใบอนุญาตทุกประเภทให้เป็นไปตามกฎหมาย และให้ผู้ว่าราชการจังหวัดกวดขันนายอําเภอให้เข้มงวดการพิจารณาออกใบอนุญาต โดยดูทั้งคุณสมบัติบุคคลและเรื่องอื่น ๆ ให้ถี่ถ้วน รัดกุม 3) งานทะเบียนและบัตร เป็นงานบริการพี่น้องประชาชนที่มักจะได้รับรายงานพบปัญหาการทุจริต จึงให้ผู้ว่าราชการจังหวัดและนายอําเภอกําชับให้ปลัดอําเภอผู้รับผิดชอบได้ทําหน้าที่อย่างเต็มกําลังความสามารถด้วยความซื่อสัตย์สุจริต “ต้องไม่ให้เกิดการทุจริต” และต้อง “ไม่กระทบกับการอํานวยความสะดวกบริการประชาชน” แต่หากพบการทุจริตต้องรับผิดชอบตามกฎหมายไม่มีละเว้น 4) การขับเคลื่อนกลไกแก้ไขปัญหาความยากจนและพัฒนาคนทุกช่วงวัยอย่างยั่งยืนตามกลไก ศจพ. ซึ่งเราได้เข้าถึงทุกปัญหาของพี่น้องประชาชนกลุ่มเป้าหมายใน TPMAP และได้เริ่มแก้ไขปัญหาความเดือดร้อนให้กับพี่น้องประชาชนครบทุกครัวเรือนแล้ว โดยสิ่งที่ต้องทําต่อจากนี้ ผู้ว่าราชการจังหวัดและนายอําเภอต้องกําชับให้เจ้าหน้าที่บันทึกข้อมูลการดําเนินการแก้ไขปัญหาในระบบ LOG Book เพื่อให้คณะอนุกรรมการประเมินผลของสภาพัฒนาการเศรษฐกิจและสังคมแห่งชาติมีข้อมูลในการกําหนดแนวทางการดําเนินงานต่อไป พร้อมทั้งให้ ศจพ.ทุกระดับ ทีมปฏิบัติการตําบล และทีมพี่เลี้ยง ลงพื้นที่ไปติดตามคุณภาพชีวิตของครัวเรือนเป้าหมาย เพื่อไม่ให้ประสบปัญหาซ้ําอีก และทําให้เกิดความยั่งยืน
พลเอก อนุพงษ์ฯ ได้กล่าวถึง การเตรียมความพร้อมดูแลประชาชนในเทศกาลลอยกระทง ปี 2565 ด้านความปลอดภัยของพี่น้องประชาชนที่ไปลอยกระทง ทั้งการสัญจรทางน้ํา ท่าเรือ เรือโดยสาร โป๊ะ รวมทั้งการจราจรทางบก และความปลอดภัยจากดอกไม้เพลิง พลุ ตะไล การควบคุมดูแลการจําหน่ายสุรา เครื่องดื่มแอลกอฮอล์ และสถานบริการ สถานบันเทิงต่าง ๆ ต้องกําชับ กํากับดูแล “เข้มงวด” ไม่ให้เกิดเหตุร้ายในเทศกาลแห่งความสุขของประชาชนในพื้นที่ พร้อมทั้งเน้นย้ํามาตรการความปลอดภัยในสถานศึกษา ศูนย์พัฒนาเด็กเล็ก ให้เป็นไปตามมาตรฐานความปลอดภัยและเพิ่มความเข้มงวดเพื่อไม่ให้เกิดเหตุร้ายในสถานศึกษาต่าง ๆ ในสังกัด อปท. และบูรณาการร่วมกับหน่วยงานของกระทรวงศึกษาธิการในการดูแลสถานศึกษาในพื้นที่จังหวัดด้วย และได้กล่าวถึงการบริหารจัดการและแก้ไขปัญหาสถานการณ์อุทกภัยในช่วงฤดูฝนที่ผ่านมา ที่ได้รับผลกระทบในทุกจังหวัด ต้องขอขอบคุณผู้ว่าราชการจังหวัด รักษาราชการแทนผู้ว่าราชการจังหวัด เจ้าหน้าที่ และภาคีเครือข่ายทุกภาคส่วน มูลนิธิ สมาคม เหล่ากาชาด องค์กรต่าง ๆ ที่ได้ช่วยเหลือพี่น้องประชาชน ซึ่งตอนนี้พี่น้องประชาชนที่อาศัยในพื้นที่ลุ่มน้ําชี มูล และเจ้าพระยา ยังประสบสถานการณ์น้ําท่วมขัง จึงให้ผู้ว่าราชการจังหวัดกําชับเจ้าหน้าที่ส่วนเกี่ยวข้อง เร่งสูบน้ําออกจากพื้นที่ที่ยังได้รับความเดือดร้อน เพราะบางพื้นที่เริ่มเกิน 60 วัน และพิจารณาว่าหากน้ําที่ท่วมขังยังมีคุณภาพปกติ ไม่เน่าเสีย ให้ขอรับการสนับสนุนเครื่องสูบน้ําจาก ปภ. สูบไปกักเก็บในพื้นที่ที่คาดว่าจะขาดน้ํา เพื่อป้องกันสถานการณ์ภัยแล้งที่กําลังจะเกิดขึ้นในเบื้องต้น และสําหรับด้านการฟื้นฟูเยียวยา ให้ดําเนินการประกาศพื้นที่ประสบอุทกภัย และพื้นที่เขตให้ความช่วยเหลือประชาชน เพื่อให้คณะกรรมการให้ความช่วยเหลือผู้ประสบภัยภิบัติอําเภอ/จังหวัด พิจารณาการให้ความช่วยเหลือให้เป็นไปตามระเบียบที่เกี่ยวข้องอย่างทั่วถึง ครบถ้วน และใช้ศักยภาพของจังหวัดบูรณาการร่วมกับหน่วยงานช่างในพื้นที่ เช่น ทหาร ตํารวจ อาชีวะ และ อปท. ดูแลพี่น้องประชาชนนอกเหนือจากการดูแลตามระเบียบของทางราชการ เพื่อให้พี่น้องประชาชนสามารถกลับมาใช้ชีวิตอย่างเป็นปกติสุขได้โดยเร็วตามพระราโชบายของพระบาทสมเด็จพระเจ้าอยู่หัว
“ขอให้ผู้ว่าราชการจังหวัดในพื้นที่ภาคใต้ 14 จังหวัด ประจวบคีรีขันธ์ และจังหวัดเพชรบุรี เตรียมความพร้อมรับมือสถานการณ์อุทกภัยที่อาจจะเกิดขึ้นในช่วงปลายปีนี้ และสําหรับผู้ว่าราชการจังหวัดพื้นที่ภาคเหนือ และภาคตะวันออกเฉียงเหนือ จัดทําแผนและขับเคลื่อนมาตรการลดต้นทางแหล่งกําเนิด PM 2.5 ได้ เช่น การชิงเก็บก่อนเผา ด้วยการนําเศษวัชพืชไปทําเชื้อเพลิง การขอความร่วมมือประชาชนไม่เผาในที่โล่ง เป็นต้น และขอให้ผู้ว่าฯ ทุกจังหวัด ทั่วประเทศ ได้ติดตามการขับเคลื่อนนโยบายการจัดระเบียบสายสื่อสารในพื้นที่ เพื่อให้เกิดความปลอดภัยของสายไฟฟ้า ป้องกันอัคคีภัย และบ้านเมืองมีความสวยงาม” พลเอก อนุพงษ์ฯ กล่าวเพิ่มเติม
พลเอก อนุพงษ์ฯ กล่าวเพิ่มเติมว่า เพื่อให้เกิดการเสริมสร้างความเข้าใจในการขับเคลื่อนงานของภาครัฐเพื่อพี่น้องประชาชนเป็นไปอย่างต่อเนื่อง ประชาชนได้รับข้อมูลที่ถูกต้อง ชัดเจน กระชับ เข้าใจง่าย จึงขอเน้นย้ําให้ผู้ว่าราชการจังหวัดได้กําชับทุกหน่วยงาน และองค์กรปกครองส่วนท้องถิ่น ได้นําข้อมูล “บูรณาการสร้างการรับรู้สู่ชุมชน” ที่กระทรวงมหาดไทยได้บูรณาการข้อมูลข่าวสารจากทุกกระทรวง และใช้กลไกการสื่อสารทุกช่องทางในการดําเนินการให้เกิดความต่อเนื่องและยั่งยืน เพราะการสื่อสารข้อมูลที่ถูกต้อง ด้วยการพูดซ้ํา ๆ ย้ํา ๆ จะทําให้พี่น้องประชาชนสามารถนําข่าวสารภาครัฐไปปฏิบัติตน และบอกกล่าวไปยังเพื่อนบ้าน สมาชิกในชุมชน/หมู่บ้านได้ โดยท่านผู้ว่าราชการจังหวัดจะทําเอง หรือจะให้ท่านนายอําเภอไปพูด หรือปราชญ์ท้องถิ่น บุคคลในชุมชน ช่วยกันพูด ช่วยกันบอก ช่วยกันสื่อสารผ่านหอกระจายข่าวหมู่บ้าน/เสียงตามสายท้องถิ่น อย่างครอบคลุมทุกพื้นที่ พร้อมทั้งได้กล่าวขอบคุณผู้ว่าราชการจังหวัด ผู้บริหารจังหวัด หัวหน้าส่วนราชการ และข้าราชการทุกคนที่ช่วยดูแลพี่น้องประชาชนแทนรัฐบาลโดยเฉพาะในช่วงยามคับขันที่ผ่านมา และขอเป็นกําลังใจในการทํางานดูแล “บําบัดทุกข์ บํารุงสุข” พี่น้องประชาชนให้เกิดมรรคผลมีคุณภาพชีวิตที่ดีอย่างยั่งยืน